Hampurin joukkoliikenneviraston myöntämä D-Ticket
**Deutschlandticket** (suom. *"Saksa-lippu"*), tunnetaan myös nimellä **D-Ticket**, on Saksan liittokansleri Olaf Scholzin hallituksen vuonna 2023 käyttöön ottama julkisen liikenteen lippu, jolla lipun haltia voi matkustaa julkisilla kautta maan. Uusi matkakortti otettiin käyttöön 1. toukokuuta 2023 alkaen.

Tausta
------

Junalla matkustaminen on joidenkin saksalaisten mielestä välttämätöntä, muttei kuitenkaan mieluista. Myös ratainfrastruktuurin on katsottu olevan heikossa kunnossa.

Vuonna 2022 Saksassa otettiin kesän ajaksi käyttöön ns. 9 euron lippu, jolla lipun haltia pystyi matkustamaan julkisilla rajattomasti. Alkuperäisenä tarkoituksena oli paitsi lievittää nousevien elintasokustannuksian aiheuttamia lieveilmiöitä sekä kannustaa ihmisiä käyttämään enemmän julkisilla. Lippu oli valtava menestys, mikä johti myös täysiin juniin. Sosiaalidemokraatit halusivat jatkaa hyväksi koettua kokeilua ja uuden lipun kuukausihinnaksi ehdotettiin 49 €.

Voimassaolo ja kustannukset
---------------------------

D-Ticket maksaa kuluttajalle 49 € kuukaudessa. Sen voi hankkia joko fyysisenä korttina tai älypuhelinsovelluksena. Sillä voi matkustaa kaikkien osavaltioiden paikallisliikenteen kulkuneuvoilla, lukuun ottamatta tiettyjä historiallisia ja lähinnä turisteille tarkoitettuja reittejä. Matkakortti ei myöskään kelpaa InterCity-junissa. Kortti on henkilökohtainen eikä siihen sisälly isojen matkatavaroiden kustannuksia tai lemmikkejä. D-Ticket on voimassa aina kuukauden kerrallaan. Mikäli asiakas haluaa perua tilauksensa, se on tehtävä viimeistään kuukauden 10. päivään mennessä. Matkakortilla saa matkustaa ainoastaan toisen luokan vaunuissa.

D-Ticket ei ole tarkoitettu vain Saksan asukkaille, vaan sen voivat hankkia myös turistit.

Hankkeen vuosikustannuksiksi arvioidaan 3 miljardia euroa. Aikaisempi 9 euron lippukokeilu maksoi liittovaltiolle 2,5 miljardia euroa.

Reaktioita
----------

### Saksassa

100 päivää matkakortin käyttöön ottamisen jälkeen Saksan liikenneministeriö kertoi, että matkakortteja oli ostettu jo 11 miljoonaa kappaletta.

Tübingen kaupunki ilmoitti, että tarjoaa asukkailleen tukea matkakortin hankkimiseen siten, että se maksaa asukkaille vain 34 € kuukaudessa. Stuttgardin kaupunki puolestaan tarjoaa kortin automaattisesti työsuhde-etuna kaikille kaupungin työntekijöille.

### Ulkomailla

Saksan liikenneministeri Volker Wissing kertoi kesäkuussa 2023, että on keskustellut ranskalaisen virkaveljensä, Clément Beaunen, kanssa maiden välisestä yhteisestä D-Ticketin kaltaisesta matkakortista, joka olisi tarkoitettu korkeakouluopiskelijoille. Beaune kertoi syyskuussa, että Ranska aikoo ottaa vastaavan matkakortin käyttöön Ranskassa vuoden 2024 aikana.

Portugalissa otettiin elokuussa 2023 käyttöön kansallinen junapassi, jonka kuukausihinnaksi tuli myös 49 €, ja jonka ostaja pystyy matkustamaan kaikissa maan Comboios de Portugal -yhtiön lähijunissa paria poikkeusta lukuun ottamatta.

Lähteet
-------

1. 1 2 3  Germany's 49-Euro Ticket, or 'D-Ticket' – All You Need to Know *DW Travel*.  29.4.2023. Viitattu 4.1.2023. (englanniksi)
2. 1 2  Germany launches €49 monthly ticket for nationwide public transport • FRANCE 24 English *FRANCE 24 English*.  1.5.2023. Viitattu 4.1.2023. (englanniksi)
3. 1 2  Kuukausilippu yhdeksällä eurolla? Saksa kokeili kesän ajan – Yle matkusti paikallisjunilla Berliinistä Hampuriin ja kysyi kokemuksista *Yle Uutiset*.  31.8.2022. Viitattu 4.1.2024.
4. ↑  The Deutschland-Ticket is here: for just 49 euros per month. *DB*.  2024. Viitattu 4.1.2024. (englanniksi)
5. ↑  Deutschlandticket sales hit 11 million 100 days after launch *IamExpat*.  9.8.2023. Viitattu 4.1.2024. (englanniksi)
6. ↑  Deutschlandticket Tübingen *Verkehrsverbund naldo*.  2024. Viitattu 4.1.2024. (saksaksi)
7. ↑  Landeshauptstadt führt kostenfreies Deutschlandticket für ihre Beschäftigten ein *Landeshauptstadt Stuttgart*.  26.1.2023. Viitattu 4.1.2024. (saksaksi)
8. ↑  Wissing: Mit dem Deutschlandticket nach Paris *Bundesministerium für Digitales und Verkehr*.  9.6.2023. Viitattu 4.1.2024. (saksaksi)
9. ↑  French rail pass: €49 ticket to launch after German success *Euronews*.  8.9.2023. Viitattu 4.1.2024. (englanniksi)
10. ↑  Portugal introduces unlimited monthly rail pass for €49 *Euronews*.  11.8.2023. Viitattu 4.1.2024. (englanniksi)